Berlin - musik
Berlin - musik, Siden middelalderen har Berlin været skueplads for et rigt og varieret musikliv; dog står nogle perioder stærkere i historien end andre. Betydningsfuld var især Frederik 2. den Stores regeringstid i midten af 1700-t.
Ved hoffet virkede komponister som Carl Philipp Emanuel Bach og brødrene C.H. og J.G. Graun, de sidste navnlig i forbindelse med operaen. I 1742 grundlagde den musikinteresserede konge Königliche Hofoper, der i 1919 ændrede navn til Deutsche Staatsoper, og hvis nye bygning på Unter den Linden blev indviet i 1955.
Fra 1912 stammer Deutsches Opernhaus (senere Städtische Oper, fra 1961 Deutsche Oper). I 1947 åbnede Komische Oper i det daværende Østberlin.
Utallige dirigenter og andre kunstnere har i årenes løb udfoldet deres evner i samarbejde med byens førende symfoniorkestre, Berlinerfilharmonikerne, Staatskapelle Berlin, Berliner Sinfonie-Orchester og Radio-Sinfonie-Orchester.
Centrum for musikuddannelsen i Tyskland blev Hochschule für Musik, der blev grundlagt i 1869.
Læs mere om Berlin.